รัฐบาลไทย-ข่าวทำเนียบรัฐบาล-กรมการจัดหางาน เร่งหารือเอกชน ส่งช่างเชื่อมบนแท่นเจาะขุดน้ำมันทำงานซาอุฯ
วันอังคารที่ 10 พฤษภาคม 2565
กรมการจัดหางาน เร่งหารือเอกชน ส่งช่างเชื่อมบนแท่นเจาะขุดน้ํามันทํางานซาอุฯ
วันที่ 10 พฤษภาคม 2565 กรมการจัดหางาน ประชุมเตรียมความพร้อมในการจัดส่งแรงงานไทยไปทํางานประเทศซาอุดีอาระเบีย ร่วมกับ บมจ. เมอร์เมด มาริไทม์ (เมอร์เมด) ณ ห้องประชุมกองบริหารแรงงานไทยไปต่างประเทศ ชั้น 10 อาคารสํานักงานประกันสังคม กรุงเทพมหานคร พื้นที่ 3
​โดยนายไพโรจน์ โชติกเสถียร อธิบดีกรมการจัดหางาน กล่าวว่า นายสุชาติ ชมกลิ่น รัฐมนตรีว่าการกระทรวงแรงงาน ให้ความสําคัญกับการจัดส่งแรงงานไทยไปทํางานต่างประเทศ เพื่อเพิ่มโอกาสการมีงานทําให้คนไทย และนํารายได้กลับเข้าสู่ประเทศ โดยเฉพาะการจัดส่งแรงงานไทยทํางานในซาอุดีอาระเบีย ที่พล.อ.ประยุทธ์ จันทร์โอชา นายกรัฐมนตรี และพล.อ.ประวิตร วงษ์สุวรรณ รองนายกรัฐมนตรี ซึ่งกํากับดูแลกระทรวงแรงงานเน้นย้ําให้เห็นผลเป็นรูปธรรมอย่างชัดเจนภายใน 3 เดือนหลังการลงนาม MoU ซึ่งวันนี้มีการหารือเพื่อเตรียมจัดส่งแรงงานที่มีทักษะฝีมือขั้นสูง ตําแหน่งวิศวกร และช่างเชื่อมบนแท่นเจาะขุดน้ํามัน
นายไพโรจน์ ระบุว่า ช่วงเช้าของวันนี้ได้มอบหมายนายโอวาท ทองบ่อมะกรูด ผู้อํานวยการกองบริหารแรงงานไทยไปต่างประเทศ ร่วมกับสํานักพัฒนาผู้ฝึกและเทคโนโลยีการฝึก กรมพัฒนาฝีมือแรงงาน เชิญผู้แทนจาก บมจ. เมอร์เมด มาริไทม์ (เมอร์เมด) ร่วมเยี่ยมชมศูนย์อบรมงานเชื่อมมาตรฐานสากล เพื่อเตรียมความพร้อมในการจัดส่งแรงงานไทยไปทํางานช่างเชื่อมในซาอุดีอาระเบีย ณ สถาบันพัฒนาฝีมือแรงงานภาค 1 จังหวัดสมุทรปราการ จากนั้นมอบหมายให้นายสิบหมื่นชัย โพธิสินธุ์ ผู้ตรวจราชการกรมการจัดหางาน หารือถึงการบูรณาการร่วมกันระหว่างกรมการจัดหางาน กรมพัฒนาฝีมือแรงงาน และ บมจ. เมอร์เมด มาริไทม์ (เมอร์เมด) โดยกรมการจัดหางานรับสมัครแรงงานไทยที่มีความสนใจไปทํางานในประเทศซาอุดีอาระเบีย อํานวยความสะดวกเรื่องการจัดส่งแรงงาน กรมพัฒนาฝีมือแรงงาน ฝึกทักษะและมอบใบประกอบวิชาชีพ เอกชนหาตําแหน่งงาน โดยการจัดส่งแรงงานจะเป็นในลักษณะนายจ้างพาลูกจ้างไปทํางานต่างประเทศ ซึ่งขณะนี้เอกชนมีความต้องการแรงงานไปทํางานเป็นจํานวนมาก เรื่องนี้ถือเป็นเรื่องที่น่ายินดีอย่างยิ่ง เพราะซาอุฯ ไม่ได้มีการกําหนดค่าแรงงานขั้นต่ําสําหรับแรงงานต่างชาติ ค่าแรงจึงขึ้นอยู่กับทักษะฝีมือ สัญญาจ้าง และกลไกตลาดในขณะนั้น หากประเทศไทยมุ่งเน้นการจัดส่งแรงงานที่มีทักษะฝีมือ จ่ายค่าจ้างตามความสามารถ แรงงานจะได้รับค่าจ้างที่สูง
“สําหรับคนหางานที่ประสงค์เดินทางไปทํางานต่างประเทศสามารถลงทะเบียนกับศูนย์ทะเบียนคนหางานไปทํางานต่างประเทศ โดยแจ้งข้อมูลที่สําคัญ เช่น ประเทศที่ต้องการจะทํางาน ตําแหน่งงานที่ต้องการทํา ความรู้ ความสามารถ ประสบการณ์การทํางาน และความสามารถด้านภาษาต่างประเทศ ผ่านเว็บไซต์ของกองบริหารแรงงานไทยไปต่างประเทศที่ toea.doe.go.th สํานักงานจัดหางานกรุงเทพมหานครพื้นที่ 1 - 10 หรือสํานักงานจัดหางานจังหวัดทุกจังหวัด หรือสอบถามข้อมูลเพิ่มเติมได้ที่ สายด่วนกระทรวงแรงงาน โทร.1506 กด 2 หรือสายด่วนกรมการจัดหางาน โทร. 1694 โดยปัจจุบันมีแรงงานที่ลงทะเบียนเพื่อประสงค์ไปทํางานซาอุฯผ่านเว็บไซต์กรมการจัดหางาน จํานวน 1,797 คน แบ่งเป็นเพศชาย 1,205 คน เพศหญิง 592 คน” อธิบดีกรมการจัดหางาน กล่าว
ด้านผู้แทนจากบมจ. เมอร์เมด มาริไทม์ (เมอร์เมด) ให้ข้อมูลเพิ่มเติมว่า เดิมทางบริษัทมีการลงทุนโครงการก่อสร้างขนาดใหญ่ สนับสนุนภาคอุตสาหกรรมน้ํามัน ปิโตรเคมี และก๊าซ ในซาอุดีอาระเบีย และกลุ่มประเทศตะวันออกกลาง ที่ต้องมีการติดตั้งท่อส่งน้ํามันและก๊าซใต้น้ํา การสํารวจตําแหน่งขุดเจาะ การติดตั้งโดยใช้หุ่นยนต์ใต้น้ํา การเชื่อมท่อส่งน้ํามันและก๊าซกลางทะเล ซึ่งมีการพาลูกจ้างคนไทยไปทํางานในตําแหน่งช่างเชื่อมงานก่อสร้างกลางทะเลในประเทศซาอุดีอาระเบีย และกลุ่มประเทศตะวันออกกลางอยู่แล้ว โดยลูกจ้างคนไทยในตําแหน่งดังกล่าวจะมีรายได้วันละ 3,000 – 4,000 บาท